
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595





РЕШЕНИЕ
№ РС-314-25-098

	Днес, 23.09.2025 г., Комисията за противодействие на корупцията /КПК/, в състав:

	За председател: Антон Славчев  
	Член: Антоанета Цонкова 
	Член: Пламен Йоцов 


У С Т А Н О В И:

Производството е по реда на чл. 89, ал. 1, пр. 1 и по чл. 13, ал.1, т.8 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси и за извършване на проверка по чл. 13, ал.1, т.8 от ЗПК № КИ-152 от 27.05.2025 г. по сигнал с вх. № С-314/14.05.2025 година. 
Производството е образувано срещу Спас ****** Попадиин - член на Управителния съвет /УС/ на ЮЗДП, гр. Б.
По същество в сигнала се твърди, че Спас Попадиин е член на УС на ЮЗДП и в същото време е главен юрисконсулт в предприятието. Участвал е в конкурс за член на УС, като е подал декларация с невярно съдържание, в която е декларирал, че не е в конфликт на интереси. Попадиин в качеството си на главен юрисконсулт е подготвял документи, свързани с обществени поръчки, а като член на УС ги е одобрявал.
Във връзка с твърденията в сигнала с писмо с вх. № КПК-2176-4/14.07.2025 г. на КПК от ръководителя на Инспектората по чл. 46 от ЗА на Министерството на земеделието и храните /МЗХ/ са получени заверени копия на следните документи: декларация с рег.№ И-02-6/14.01.2025 г. по чл. 49, ал.1, т.1 от ЗПК; писмо с рег. № 93-3457/09.07.2025 г. от директора на дирекция „Търговски дружества и държавни предприятия“ /ТДДП/ на МЗХ с приложени към него: 3 бр. заповеди на министъра на земеделието и храните, 2 бр. договори за управление и допълнително споразумение, препис – извлечения от решения на УС на ЮЗДП, Правилник за организацията и дейността на ЮЗДП, гр. Б. С писма с вх. № КПК-2176-3/14.07.2025 г. и с вх. № КПК-2176-7/02.09.2025 г.на КПК от директора на ЮЗДП са получени копия на Решение № 455 от 09.01.2025 г. на УС на ЮЗДП, 2 бр. длъжностни характеристики, трудов договор, допълнителни споразумения към него. С писмо с вх. № КПК-2176-8/05.09.2025 г. на КПК от ръководителя на Инспектората по чл. 46 от ЗА на МЗХ са получени заверени копия на следните документи: Заповед с рег. № РД-52-106/08.12.2022 г. на министъра на земеделието, писмо с рег. № 93-4261/02.09.2025 г. от директора на дирекция ТДДП на МЗХ с приложени към него 18 бр. подписани протоколи с решения от заседания на УС на ЮЗДП.
Комисията служебно е направила справки в регистър НБД „Население“, в Търговски регистър и регистър на юридическите лица с нестопанска цел, в Регистъра на уведомленията за трудовите договори и уведомления за промяна на работодател, в Регистър на обществените поръчки.

След като обсъди събраните в хода на административното производство доказателства, комисията установи следното от фактическа страна:

Производството е образувано по повод сигнал, подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/, с посочени три имена, адрес и телефон, и е подписан.
Със Заповед № РД49-476/16.12.2024 г. на министъра на земеделието и храните Спас ****** Попадиин е назначен за член на Управителния съвет – представител на държавата, на ЮЗДП, гр.Б., считано от деня, следващ датата на издаване на заповедта, т.е. – от 17.12.2024 г. 
На 16.12.2024 г. е сключен Договор за управление № РД58-49/16.12.2024 г. между министъра на земеделието и храните и Спас Попадиин, с който министърът му е възложил да участва в управлението на ЮЗДП, гр.Б., със срок до провеждане на конкурс по чл.21, ал.1 от Закона за публичните предприятия /ЗПП/ и сключване на договор със спечелилия конкурса, но не за повече от 6 месеца. Към Договора, като Приложение към чл.11, ал.1 от същия, е приложена Декларация от 16.12.2024 г. във връзка с чл.20, ал.1, т.1-13 и чл.23, ал.1 и ал.2 от ЗПП и чл.169, ал.3 от Закона за горите /ЗГ/ за изискванията към органите за управление и контрол. С Допълнително споразумение № РД58-49/13.06.2025 г. страните са договорили нов 6-месечен период, считано от датата на влизането му в сила.
На 14.01.2025 г. Спас Попадиин, в качеството си на член на УС – представител на държавата на ЮЗДП, е подал декларация по чл. 49, ал.1, т.1 от ЗПК с рег. № И-02-6/14.01.2025 г., в която е декларирал, че заема длъжността „началник“ на отдел „Правен“ на ЮЗДП и не извършва дейност, която съгласно Конституцията или закон е несъвместима със заеманата длъжност.
Със Заповед № РД49-251/08.07.2025 г. на министъра на земеделието и храните Спас Попадиин е освободен като член на УС – представител на държавата, на ЮЗДП и Договорът му за управление е прекратен, считано от деня, следващ датата на издаване на заповедта. Със Заповед № РД49-253/08.07.2025 г. на министъра на земеделието и храните Спас Попадиин е назначен за член на УС – представител на държавата, на ЮЗДП, считано от деня, следващ датата на издаване на заповедта. 
На 08.07.2025 г. е сключен Договор за управление № РД58-11/08.07.2025 г. между министъра на земеделието и храните и Спас Попадиин, с който министърът му е възложил да участва в управлението на ЮЗДП, гр.Б., със срок от пет години, считано от деня, следващ датата на издаване на заповедта за назначаване. Към Договора, като Приложение към чл.11, ал.1 от същия, е приложена Декларация от 02.07.2025 г. във връзка с чл.20, ал.1, т.1-13 и чл.23, ал.1 и ал.2 от ЗПП и чл.169, ал.3 от Закона за горите /ЗГ/ за изискванията към органите за управление и контрол.
С Решение № 4786/09.01.2025 г., обективирано в Протокол № 455 от заседание на УС на ЮЗДП, проведено на 09.01.2025 г., членовете на Управителния съвет са избрали Спас Попадиин за председател на УС на ЮЗДП. Видно от писмо с вх. № КПК-2176-7/02.09.2025 г. на КПК от директора на ЮЗДП, няма друго решение на УС за избор на председател, тъй като съставът на УС не е променян от 16.12.2024 г. 
На 18.07.2011 г. е сключен Трудов договор № 9/18.07.2011 г. между ЮЗДП, представлявано от директора, в качеството му на работодател, и Спас Попадиин, с който последният е назначен на длъжността „юрисконсулт“. С Допълнително споразумение от 03.05.2023 г. към Трудов договор № ТД-00-9/18.07.2011 г., Спас Попадиин е назначен на длъжността „началник“ на отдел „Правен“ на ЮЗДП. Видно от приложената по преписката длъжностна характеристика „началник“ на отдел „Правен“ на ЮЗДП има следните основни функции и задължения: представлява ЮЗДП пред правораздавателните органи по арбитражни и съдебни дела; представлява ЮЗДП в административни производства; изготвя необходимите книжа – договори, молби, тъжби, заявления, жалби и други; дава съвети и изразява мнение по правни въпроси във връзка с нормативни и индивидуални административни актове; дава консултации и изготвя тръжна документация по процедурите по ЗОП, ППЗОП и др. На 02.08.2021 г. Спас Попадиин е сключил с ЮЗДП и Трудов договор № ТД-00-16/02.08.2021 г. за непълно работно време, с който е назначен на длъжността „юрисконсулт“ по международен проект със срок до окончателното изпълнение на проекта.
От направената справка в Регистъра на обществените поръчки се установява, че Попадиин, в качеството си на началник на отдел „Правен“ на ЮЗДП, е участвал в работата на комисии, назначени на основание чл. 103, ал. 3 и ал. 5 от ЗОП за провеждане на обществени поръчки, съответно на 27.12.2024 г., след която дата за членове на тези комисии са назначавани други служители от отдел „Правен“ на предприятието.
Видно от писмо с рег. № 93-3457/09.07.2025 г. на МЗХ от директора на дирекция „Търговски дружества и държавни предприятия“ на МЗХ, приложено към писмо с вх. № КПК-2176-4/14.07.2025 г. на КПК, в разпоредбата на чл. 170 от Закона за горите /ЗГ/ са указани задълженията на управителния съвет на държавните предприятия. Съгласно чл. 170, ал. 1, т. 9 от същия закон, „Управителният съвет взема решения за закупуване, разпореждане, бракуване или ликвидация на дълготрайни материални активи с балансова стойност до 30 000 лв. и предлага на министъра на земеделието и храните да вземе решение за такива с балансова стойност над 30 000 лв.“ След решение на управителния съвет за разходване на средства от стопанската дейност на предприятието или от специалния фонд „Инвестиции в горите", когато стойността е над 30 000 лева, решението на Управителния съвет се представя на министъра на земеделието и храните с искане за разрешение за разходване на необходимите средства. Управителният съвет на държавното предприятие по чл. 163 от ЗГ няма правомощия, свързани със самото провеждане на обществени поръчки по реда на Закона за обществените поръчки /ЗОП/.
Видно от писмото, със Заповед № РД52-106/08.12.2022 г. министърът на земеделието е регламентирал редът за предварително оповестяване на намеренията на провеждане на процедури по възлагане на обществени поръчки по реда на ЗОП от ръководителите на всички второстепенни разпоредители, както и от директорите на държавните предприятия и търговските дружества със 100% държавно участие с принципал Министерството на земеделието. Съгласно т. 3 от тази заповед, директорите на държавните предприятия до 15-то число на месеца представят списък на процедурите за възлагане на обществени поръчки и обществените поръчки по чл. 20, ал. 3 от ЗОП, които следва да бъдат обявени през следващия календарен месец. Проектите на документациите за възлагане на обществени поръчки и обществените поръчки по чл, 20, ал. 3 от ЗОП на стойност над 50 000 лева без ДДС, при доставки и услуги, и с прогнозна стойност над 100 000 лева без ДДС, при строителство, се представят най-малко 14 дни преди решението за откриване и/или преди публикуването на обявата/поканата им, за съгласуване с дирекция „Обществени поръчки" при МЗХ.
Видно от писмо с вх. № КПК-2176-7/02.09.2025 г. на КПК от директора на ЮЗДП директорите на териториалните поделения на ЮЗДП се оправомощават със заповеди по реда на чл. 7, ал. 1, т. 3 от ЗОП да обявяват и провеждат обществени поръчки, да сключват договорите с избраните изпълнители, да осъществяват контрол по изпълнението им и да подават обявления в Агенцията за обществени поръчки /АОП/ за сключен и изпълнен договор. По отношение на обществените поръчки, които се обявяват и провеждат в Централното управление на ЮЗДП, техническата подготовка на поръчките се извършва от служител на отдел „Правен“, като решенията за откриването им се подписват от директора на ЮЗДП ДП, а впоследствие и договорите с избраните изпълнители се подписват от директора на предприятието. В Централното управление на ЮЗДП ДП няма служител, оправомощен по реда на чл. 7, ал. 1 от ЗОП, който да организира и провежда процедурите за възлагане на обществени поръчки и да сключва договорите от името на предприятието.
Към писмото са приложени 9 бр. заверени препис – извлечения от решения на Управителния съвет на ЮЗДП, за периода от назначаване на Спас Попадиин за член на УС на ЮЗДП до настоящия момент /09.07.2025 г./, свързани с провеждането на обществени поръчки, а именно: 
Решение № 4787/09.01.2025 г. по Протокол № 455, с което УС, на основание чл. 170, ал. 1, т. 9, предл. второ от ЗГ, предлага на министъра на земеделието и храните да вземе решение за разходване на средства в размер на 39 640,20 лв. за извършване на СМР. Средствата да бъдат осигурени от стопанската дейност на ТП „ДГС Г.Д.“;
Решение № 4788/09.01.2025 г. по Протокол № 455, с което УС, на основание чл. 170, ал. 1, т. 9, предл. второ от ЗГ, предлага на министъра на земеделието и храните да вземе решение за разходване на средства в размер на 46 888,80 лв. за извършване на доставка и монтаж. Средствата да бъдат осигурени от стопанската дейност на ТП „ДГС Г.Д.“;
Решение № 4820/05.02.2025 г. по Протокол № 457, с което УС, на основание чл. 170, ал. 1, т. 9 от ЗГ, дава съгласие на директора на ТП „ДГС М.“ да разходва средства в размер до 10 018,80 лв. за закупуване на гуми;
Решение № 4847/04.04.2025 г. по Протокол № 460,  с което УС, на основание чл. 170, ал. 1, т. 9 от ЗГ, дава съгласие на директора на ЮЗДП да разходва средства в общ размер на 6672,32 лв.; 
Решение № 4848/04.04.2025 г. по Протокол № 460, с което УС дава съгласие на директора на ТП „ДГС Д.“ да разходва средства до 400 лв.;
Решение № 4859/07.05.2025 г. по Протокол № 462, с което УС дава съгласие на директора на ТП „ДГС Р.м.“ да разходва средства до 16 000 лв.;
Решение № 4863/07.05.2025 г. по Протокол № 462, УС дава съгласие на директора на ТП „ДГС Г.Д.“ да разходва средства с прогнозна стойност до 1300 лв.
Решение № 4883/12.06.2025 г. по Протокол № 465, с което УС дава принципно съгласие за закупуване на определени стоки, на стойност под 1000 лв., за което не се налага изрично решение на УС; 
Решение № 4890/24.06.2025 г. по Протокол № 467, с което УС дава съгласие на директора на ТП „ДГС Д.“ да разходва средства до 30 000 лв. за ремонтни дейности на пътната мрежа.
Посочените решения са изпратени без подписите на членовете на Управителния съвет. След изрично искане на Комисията, с писмо с вх. № 2176-8/05.09.2025 г. на КПК от ръководителя на Инспектората на МЗХ са изпратени протоколите, съдържащи посочените по-горе решения, подписани от членовете на УС на ЮЗДП, в т.ч. и от Спас ****** Попадиин.  С писмото са изпратени всички протоколи с решения на УС на ЮЗДП, взети в периода от 16.12.2024 г. до 01.09.2025 г. Към писмото са приложени, освен посочените по-горе протоколи, и още 9 бр. протоколи, като 3 бр. от тях съдържат решения на УС на ЮЗДП за разходване на средства, и всички от тях са подписани от Спас Попадиин, в качеството му на член на УС на ЮЗДП, а именно:
Решение № 4900/08.07.2025 г. по Протокол № 470, с което УС, на основание чл. 170, ал. 1, т. 7, във вр. с чл. 179, ал. 3 и чл. 168, ал. 1, т.7 от ЗГ, предлага ни министъра на земеделието и храните да вземе решение, с което да разреши на директора на държавното предприятие да разходва средства в размер на 968 301 лева от фонд „Инвестиции в горите“ за извършване на дейности по залесяване и защита на горските територии;
Решение № 4903/31.07.2025 г. по Протокол № 471, с което УС, на основание чл. 170, ал. 1, т. 9 от ЗГ дава съгласие за разходване на средства в размер на 5680 лв. за извършване на услуга от директора на ТП „ДЛС Д.“. Средствата да бъдат осигурени от стопанската дейност на ТП „ДЛС Д.“;
Решение № 4907/31.07.2025 г. по Протокол № 471, с което УС, на основание чл. 170, ал. 1, т. 9 от ЗГ дава съгласие за разходване на средства в размер на 2200 лв. за извършване на авариен ремонт от директора на ТП „ДЛС Д.“. Средствата да бъдат осигурени от стопанската дейност на ТП „ДЛС Д.“.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 70 от ЗПК, следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Съгласно разпоредбите на чл. 163 и чл.164 от ЗГ за управление на горските територии - държавна собственост, които не са предоставени на ведомства или юридически лица, се създават държавни предприятия, съгласно Приложение № 1 към закона, които са юридически лица със статут на държавни предприятия по чл. 62, ал. 3 от Търговския закон. Министърът на земеделието със заповед определя районите на дейност на държавните предприятия. Държавните предприятия имат двустепенна структура: централно управление и териториални поделения - държавни горски стопанства и държавни ловни стопанства. Районът на дейност на държавните горски стопанства и държавните ловни стопанства се определя съгласно наредба на министъра на земеделието. Съгласно разпоредбата на чл. 167 от ЗГ органи на управление на държавните предприятия по чл. 163 от същия закон, са министърът на земеделието и управителният съвет.
Като член на Управителния съвет на ЮЗДП, гр. Б., Спас ****** Попадиин е лице, заемащо публична длъжност по чл. 6, ал. 1, т. 47 от ЗПК, и компетентна да се произнесе относно наличието или липсата на конфликт на интереси по отношение на него е КПК.
Съгласно чл. 169, ал.1 и ал.2 от ЗГ управителният съвет на държавните предприятия се състои от трима членове, включително директора на предприятието. Министърът на земеделието сключва договор за управление за срок 5 години с всеки член на управителния съвет. Съгласно чл. 170, ал.1 от ЗГ управителният съвет на държавните предприятия има следните правомощия: приема проект на правилник за организацията и дейността на държавното предприятие и го предлага на министъра на земеделието за утвърждаване; приема годишния финансов план на държавното предприятие и го предлага на министъра на земеделието за утвърждаване; приема годишния финансов план на териториалните поделения на държавното предприятие; приема структурата и щата на централното управление и на териториалните поделения на държавното предприятие; определя регистриран одитор за одит и заверка на годишния финансов отчет и го утвърждава; предлага на министъра на земеделието да вземе решения за: разпределение на печалбата и за покриване на загубата; изразходване на средствата по фондовете, създавани и управлявани от предприятието; създаване и закриване на териториални поделения на държавното предприятие и определяне на техния район на дейност и седалище; взема решения за закупуване, разпореждане, бракуване или ликвидация на дълготрайни материални активи с балансова стойност до 30 000 лв. и предлага на министъра на земеделието да вземе решение за такива с балансова стойност над 30 000 лв.; приема годишен доклад за дейността на държавното предприятие и годишен финансов отчет и ги предлага на министъра на земеделието за одобряване; изпълнява и други функции, свързани с управлението на държавното предприятие, в съответствие с действащите нормативни актове или възложени му от министъра на земеделието. Същите правомощия са разписани и в чл. 8 от Правилника за организацията и дейността на ЮЗДП /Правилника/.
От събраните по преписката доказателства, се установява, че Спас Попадиин, в качеството си на член на Управителния съвет на ЮЗДП, гр. Б., е упражнил правомощие по служба, съгласно правомощията си по чл.170, ал.1 от ЗГ, като е участвал в заседания на УС на ЮЗДП, гр. Б., и е гласувал за приемането на следните решения на УС, с които УС е предложил на министъра на земеделието и храните да вземе решение за разходване на средства или е дал съгласие за разходване на средства от Централното управление и териториалните поделения на ЮЗДП, а именно: Решение № 4787/09.01.2025 г. по Протокол № 455, Решение № 4788/09.01.2025 г. по Протокол № 455, Решение № 4820/05.02.2025 г. по Протокол № 457, Решение № 4847/04.04.2025 г. по Протокол № 460,  Решение № 4848/04.04.2025 г. по Протокол № 460, Решение № 4859/07.05.2025 г. по Протокол № 462, Решение № 4863/07.05.2025 г. по Протокол № 462, Решение № 4883/12.06.2025 г. по Протокол № 465, Решение № 4890/24.06.2025 г. по Протокол № 467, Решение № 4900/08.07.2025 г. по Протокол № 470, Решение № 4903/31.07.2025 г. по Протокол № 471, Решение № 4907/31.07.2025 г. по Протокол № 471.
В чл.172, ал.1 от ЗГ и в чл. 23, ал.1 от Правилника изчерпателно са изброени правомощията на директора на предприятието, включително да ръководи цялостната дейност на държавното предприятие и да сключва и прекратява трудовите договори с работниците и служителите в централното управление на държавното предприятие, както и договорите за управление с директорите на териториалните поделения и др. Видно от посочените разпоредби, директорите на териториалните поделения не са на пряко подчинение на УС на държавното предприятие в структурата на което се намират.
Целта, както на държавното предприятие и неговата администрация, така и на неговите териториални поделения, е една и съща, а именно: ефективно управление и устойчиво стопанисване на горските територии - държавна собственост. 
Работодател на Попадиин, в качеството му на началник на отдел „Правен“ на ЮЗДП, е директорът на ЮЗДП, а в качеството му на член на УС на ЮЗДП негов работодател е министърът на земеделието и храните. Трудовото му правоотношение, в т.ч. и възнаграждението му като началник на отдел, нямат пряка връзка с неговите правомощия като член на УС на ЮЗДП, както и не е основание за  неговото назначаване като такъв. Попадиин е назначен за член на УС на ЮЗДП от министъра на земеделието и храните въз основа на конкурс, съгласно изискванията на чл. 21, ал. 1 от Закона за публичните предприятия, в който е посочено, че всички членове на органите за управление и контрол се избират и назначават след провеждане на конкурс, и няма пряко отношение към трудовото му правоотношение с ЮЗДП, възникнало, в случая, още през 2011 г. Изпълнението на възложените му от закона правомощия, в качеството му на член на УС на ЮЗДП, нямат пряко отношение към изпълнението на възложените му правомощия в качеството му на началник на отдел „Правен“, в т.ч. и правомощията, свързани с изготвяне на тръжна документация по процедурите по ЗОП, ППЗОП и др. нормативни документи. 
В този смисъл липсва облага от упражнените от Попадиин правомощия, в качеството му на член на УС на ЮЗДП, при подписване на посочените по-горе решения, обективирани в протоколи от заседания на УС, във връзка с даване на съгласие за разходване на средства или предлагане на министъра на земеделието и храните да вземе решение за разходване на средства, съгласно изискванията на чл. 170, ал. 1 от ЗГ.
Видно от разпоредбата на чл. 170, ал.1 от ЗГ, УС на ЮЗДП няма правомощия във връзка с обявяването, организирането и провеждането на обществените поръчки. Същата се осъществява от директора на предприятието и директорите на държавните горски и държавните ловни стопанства – териториални поделения на ЮЗДП. Това се потвърждава и от писмо с рег. № 93-3457/09.07.2025 г. на МЗХ от директора на дирекция „Търговски дружества и държавни предприятия“ на МЗХ, приложено към писмо с вх. № КПК-2176-4/14.07.2025 г. на КПК, съгласно което в разпоредбата на чл. 170 от ЗГ са указани задълженията на управителния съвет на държавните предприятия. Съгласно чл. 170, ал. 1, т. 9 от същия закон, „Управителният съвет взема решения за закупуване, разпореждане, бракуване или ликвидация на дълготрайни материални активи с балансова стойност до 30 000 лв. и предлага на министъра на земеделието и храните да вземе решение за такива с балансова стойност над 30 000 лв.“ След решение на управителния съвет за разходване на средства от стопанската дейност на предприятието или от специалния фонд „Инвестиции в горите", когато стойността е над 30 000 лева, решението на Управителния съвет се представя на министъра на земеделието и храните с искане за разрешение за разходване на необходимите средства. Видно от писмото, управителният съвет на държавното предприятие по чл. 163 от ЗГ няма правомощия, свързани със самото провеждане на обществени поръчки по реда на Закона за обществените поръчки /ЗОП/. Т.е. Управителният съвет на ЮЗДП като колективен орган за управление на държавното предприятие, няма преки правомощия по отношение на обявяването и провеждането на обществени поръчки, както от държавното предприятие, така и от неговите териториални поделения. 
От изложеното следва изводът, че упражнените от Спас Попадиин правомощия, в качеството му на член на УС на ЮЗДП, при гласуване за приемане на посочените по-горе решения, не са в негов частен интерес. УС не е съгласувал, изготвени от Попадиин документи във връзка с провеждането на обществени поръчки, които функции са му възложени по длъжностна характеристика, в качеството му на началник на отдел „Правен“. От друга страна, в качеството се на началник на отдел, Спас Попадиин е лице, което е част от администрацията на държавното предприятие, и като такъв подпомага осъществяването на правомощията на органите на управление на същото. Т.е. има съвпадение на целите на органа на управление на ЮЗДП и на неговата администрация, което изключва наличието на частен интерес и облага в конкретния случай.
От установените по преписката факти и обстоятелства следва изводът, че липсват облага и честен интерес за Спас Попадиин от упражнените от него правомощия, в качеството му на член на УС на ЮЗДП, гр. Б., при гласуване на посочените по-горе решения, поради това, че същите нямат за предмет провеждането на процедури за обществени поръчки, поради липса на компетентност на УС. Липсата на частен интерес във връзка с упражнените правомощия по служба, като елемент от състава на конфликта на интереси по чл. 71 от ЗПК изключва наличието на нарушение на разпоредбите на Глава осма, Раздел II от ЗПК. 
От изложеното следва, че са налице две от предпоставките за „конфликт на интереси“ по отношение на Спас Попадиин, в качеството му на член и председател на УС на ЮЗДП, гр.Б. – лице, заемащо публична длъжност и упражнени правомощия. Не е налице третата предпоставка - частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси.
Съгласно чл. 13, ал. 1, т. 8 от ЗПК, Комисията е компетентния орган, който да извърши проверка на сигнали във връзка с декларациите за несъвместимост на лицата, заемащи публични длъжности и при установена несъвместимост да сезира органа по избора или назначаването за предприемане на съответните действия. Несъвместимост по смисъла на §1, т. 4 от ДР на ЗПК е заемането на друга длъжност или извършването на дейност, която съгласно Конституцията или закон е несъвместима с положението на лицето, заемащо публична длъжност. Орган по назначаването на член на Управителния съвет на ЮЗДП, гр.Б., съгласно чл.169, ал.2 от ЗГ, е министърът на земеделието и храните.
Със Заповед № РД49-476/16.12.2024 г. на министъра на земеделието и храните Спас ****** Попадиин е назначен за член на Управителния съвет – представител на държавата, на ЮЗДП, гр.Б., считано от деня, следващ датата на издаване на заповедта, т.е. – от 17.12.2024 г. На 16.12.2024 г. е сключен Договор за управление № РД58-49/16.12.2024 г. 
На 14.01.2025 г. Спас Попадиин, в качеството си на член на УС – представител на държавата, на ЮЗДП, е подал декларация по чл. 49, ал.1, т.1 от ЗПК с рег. № И-02-6/14.01.2025 г., в която е декларирал, че заема длъжността „началник“ на отдел „Правен“ на ЮЗДП и не извършва дейност, която съгласно Конституцията или закон е несъвместима със заеманата длъжност.
Със Заповед № РД49-251/08.07.2025 г. на министъра на земеделието и храните Спас Попадиин е освободен като член на УС – представител на държавата, на ЮЗДП и Договорът му за управление е прекратен, считано от деня, следващ датата на издаване на заповедта. Със Заповед № РД49-253/08.07.2025 г. на министъра на земеделието и храните Спас Попадиин отново е назначен за член на УС – представител на държавата, на ЮЗДП, считано от деня, следващ датата на издаване на заповедта. На 08.07.2025 г. е сключен Договор за управление № РД58-11/08.07.2025 г. 
Към Договор за управление № РД58-49/16.12.2024 г. и  Договор за управление № РД58-11/08.07.2025 г. на Спас Попадиин са приложени 2 бр. декларации, съответно от 16.12.2024 г. и от 02.07.2025 г. във връзка с чл.20, ал.1, т.1-13 и чл.23, ал.1 и ал.2 от ЗПП и чл.169, ал.3 от Закона за горите /ЗГ/ за изискванията към органите за управление и контрол, в които Попадиин е декларирал, че не са налице обстоятелствата, посочени в чл. 20, ал. 1 от ЗПП, което не се установява и от събраните по преписката доказателства. Съгласно чл.20, ал.3 от ЗПП не могат да бъдат управители и изпълнителни членове на съветите на директорите и на управителните съвети лица, които работят по служебно или по трудово правоотношение, освен като преподаватели във висше училище и/или като лекари или лекари по дентална медицина в лечебно заведение по смисъла на Закона за лечебните заведения. От събраните по преписката доказателства се установява, че Спас Попадиин не е управител или изпълнителен член на управителния съвет на ЮЗДП, гр.Б. и не попада в кръга на лицата, посочени в чл.20, ал.3 от ЗПП.
Комисията е направила своите изводи за липсата на конфликт на интереси и на несъвместимост на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия в частен интерес от Спас ****** Попадиин, в качеството му на член на Управителния съвет на ЮЗДП, гр. Б., негов или на свързани с него лица. Липсата на която и да е предпоставка от понятието конфликт на интереси обуславя и липсата на конфликт на интереси.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 

РЕШИ:

НЕ УСТАНОВЯВА конфликт на интереси по отношение на Спас ****** Попадиин, ЕГН ******, член на Управителния съвет – представител на държавата, на ЮЗДП, гр. Б., и лице, заемащо публична длъжност по смисъла на чл. 6, ал.1, т.47 от ЗПК, във връзка с гласуване за приемане на Решение № 4787/09.01.2025 г. по Протокол № 455, Решение № 4788/09.01.2025 г. по Протокол № 455, Решение № 4820/05.02.2025 г. по Протокол № 457, Решение № 4847/04.04.2025 г. по Протокол № 460,  Решение № 4848/04.04.2025 г. по Протокол № 460, Решение № 4859/07.05.2025 г. по Протокол № 462, Решение № 4863/07.05.2025 г. по Протокол № 462, Решение № 4883/12.06.2025 г. по Протокол № 465, Решение № 4890/24.06.2025 г. по Протокол № 467, Решение № 4900/08.07.2025 г. по Протокол № 470, Решение № 4903/31.07.2025 г. по Протокол № 471, Решение № 4907/31.07.2025 г. по Протокол № 471, на Управителния съвет на ЮЗДП, гр. Б., поради липса на частен интерес.
НЕ УСТАНОВЯВА несъвместимост по отношение на Спас ****** Попадиин, ЕГН ******, член на Управителния съвет - представител на държавата, на ЮЗДП, гр. Б., и лице, заемащо публична длъжност по смисъла на чл. 6, ал.1, т.47 от ЗПК. 
Препис от решението да се изпрати на С. градска прокуратура, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 



КОМИСИЯ:

ЗА  ПРЕДСЕДАТЕЛ:……………………………..…….…./АНТОН СЛАВЧЕВ/

ЧЛЕН:……………………………………………...../АНТОАНЕТА ЦОНКОВА/

ЧЛЕН:…………………...……………................................../ПЛАМЕН ЙОЦОВ/











 

